
Csomagolóanyagok hatékonyságának vizsgálata dióbél eltarthatóságára

Kulcsszavak: Milotai 10 dió; csomagolás; tokoferolok; zsírsavak; antioxidáns
Cél: A dió (Juglans regia L.) az egyik legrégebbi gyümölcsfaj, a mérsékelt égövi és az északi mediterrán országokban elterjedt. Jelenleg nem csak frissen fogyasztják, hanem a benne található bioaktív vegyületeket más élelmiszerekbe építik be, hogy növeljék azok tápértékét és fokozzák az egészségre gyakorolt hatását. Az egyik legismertebb hazai diófajta a ‘Milotai 10’, mely fő alapanyaga az egyre nagyobb népszerűségnek örvendő dióolaj gyártásának. A dió feldolgozása során visszamaradt diótörkölyből kivont természetes eredetű, tartósító hatású vegyületeket (polifenolok) bevonatként használtam fel és a hatását vizsgáltam a tárolás alatt. Annak érdekében, hogy a kísérlet minél kevesebb zavaró tényezőt tartalmazzon, úgy döntöttem, hogy a diótörkölyökből kivont polifenolokkal olyan fajtájú diókat vonok be, mint amilyenből a polifenol is származik. Célom az volt, hogy kiderítsem melyik csomagolóanyag – csomagoláson belüli légösszetétel kombináció a legelőnyösebb többhónapos tárolás során.
Módszer: A dióbél csomagolása hagyományos (műanyag-fém társított), valamint új generációs csomagolóanyagokkal (pl. PLA, lebomló) történt. Egy éves tárolás során az alábbi, a dióbél minőségét meghatározó paramétereket vagy összetevőket vizsgáltam: összes szárazanyagtartalom, összes polifenol-tartalom (spektrofotemetriásan), flavonoid összetétel (HPLC-vel), antioxidáns kapacitás (FRAP-érték, spektrofotometriásan), E-vitaminok (HPLC-vel), zsírsav-összetétel (GC-FID módszerrel).
Eredmény: Antioxidáns-kapacitás és polifenol-tartalom tekintetében a 4. hónapban vett minták kivételével, az eredények között csak kisebb különbségek voltak. A legnagyobb változást a fenolos vegyületek szenvedték el, amik esetében a PPM csomagolóanyag bizonyult megfelelőnek.
Összefoglalás: Az eredményeim alapján, amennyiben hosszabb ideig (legalább 8 hónap) szeretnénk tárolni diókat a legmegfelelőbb kombináció a PPM – bevonattal, hiszen a legtöbb jellemző ezek alkalmazásával lett/maradt a legjobb. Rövidebb, pl. 4 hónapos tárolás esetében pedig az atmoszférikus légösszetételű csomagolást javasolnám. A csomagolás anyaga ennél az időtávnál sok esetben nem volt jelentős, a normál légösszetétel esetében fedeztem fel csak kiemelkedő eredményeket.



